b'\n_START_ARTICLE_\nJohn Paul Jones\n_START_SECTION_\nLed Zeppelin\n_START_PARAGRAPH_\nJones va deixar el seu treball com arranjador d\'estudi per unir-se a la banda; tan aviat com es va assabentar dels plans de Jimmy Page, a l\'estiu del 1968, li va preguntar si es podia unir._NEWLINE_En la seva \xc3\xa8poca com a integrant de Led Zeppelin (1968- 1980), tocava el baix i el teclat, a m\xc3\xa9s de diversos instruments per a sessions d\'estudi, mandolina, flauta, etc. S\'encarregava dels arranjaments de les can\xc3\xa7ons juntament amb Jimmy Page. Jones va ser crucial per a l\'\xc3\xa8xit de la banda, responsable de diverses can\xc3\xa7ons de Led-Zeppelin, per exemple "Black Dog" (Led Zeppelin IV) o "What Is and What Should Never Be" (Led-Zeppelin II). Tamb\xc3\xa9 es nota la seva influ\xc3\xa8ncia musical a "No Quarter" (Houses of the Holy) o "Trampled Underfoot" (Physical Graffiti) can\xc3\xa7ons en les quals nom\xc3\xa9s usa teclats. Tamb\xc3\xa9 es pot apreciar el seu treball en els enregistraments ac\xc3\xbastics de Led-Zeppelin, en les quals freq\xc3\xbcentment tocava la mandolina, la qual es pot escoltar a "Going to Calif\xc3\xb2rnia" (Led Zeppelin IV) i "That\'s the Way" (Led Zeppelin Iii), entre altres can\xc3\xa7ons._NEWLINE_\xc3\x89s considerat com el membre de Led Zeppelin m\xc3\xa9s vers\xc3\xa0til, gr\xc3\xa0cies a la seva sapi\xc3\xa8ncia musical i la seva habilitat amb la guitarra, la mandolina, el banjo, i fins i tot la flauta dol\xc3\xa7a, a m\xc3\xa9s del baix i el teclat. El m\xc3\xa9s arrelat a la fam\xc3\xadlia i dotat d\'un sentit de l\'humor t\xc3\xadpicament brit\xc3\xa0nic, a part de ser el m\xc3\xa9s allunyat de les aficions ocultistes de Page.\n_START_SECTION_\nDespr\xc3\xa9s de Led Zeppelin\n_START_PARAGRAPH_\nQuan el 1980 es va dissoldre Led-Zeppelin a causa de la mort del bateria John Bonham, Jones va comen\xc3\xa7ar en solitari la seva carrera amb les bandes sonores Scream for Help i The Secret Adventures of Tom Thumb i va gravar el seu primer treball en solitari titulat Zooma, al que va seguir The Thunderthief el 2001. Tampoc no s\'ha d\'oblidar la seva col\xc2\xb7laboraci\xc3\xb3 amb m\xc3\xbasics d\'estils tan aparentment allunyats de Led-Zeppelin com Diamanda Gal\xc3\xa1s, amb qui va compondre i gravar l\'\xc3\xa0lbum The Sporting Life el 1994. _NEWLINE_Grups amb gran prestigi com REM li van demanar que els produ\xc3\xads un dels seus \xc3\xbaltims treballs. Malgrat aquest prestigi, Jimmy Page i Robert Plant van perdre contacte amb John Paul els 90, ignorant-lo quan van gravar per a la MTV un cl\xc3\xa0ssic concert "unplugged" (ac\xc3\xbastic). Tot i aix\xc3\xad, recentment han repr\xc3\xa8s el contacte: el 10 de desembre de 2007, com a part d\'un tribut a Ahmet Erteg\xc3\xbcn, fundador d\'Atlantic Records, la m\xc3\xadtica superbanda dels 70 es va reunir un altre cop._NEWLINE_A mitjans del 2009 es va saber de la seva vinculaci\xc3\xb3 amb un nou projecte musical denominat Them Crooked Vultures junt amb Josh Homme, guitarrista de Queens Of The Stone Age i Dave Grohl, de Foo Fighters, a la bateria.'